|  |
| --- |
| № исх: 11-11/1481 дз от: 26.04.2023№ вх.1197//11-11/1481дз/ДС-47 от: 27.04.2023 |

*Қосымша*

***Ақтөбе, Батыс Қазақстан және Атырау облыстарында су тасқынынан зардап шеккен отбасыларға материалдық көмек көрсету***

Аталған өңірлерде еріген және тасқын сулармен **300** тұрғын үй, **4** саяжай үйі мен **3** ғимаратты су басқан.

***Анықтама ретінде:*** *Ақтөбе облысы –* ***89*** *тұрғын үй және 3 ғимарат, Атырау облысы –* ***1*** *үй (қыстық үй), Батыс Қазақстан облысында –* ***210*** *тұрғын және* ***4*** *саяжай үйі.*

Су басқан үйлерден **872** адам эвакуацияланды *(Ақтөбе облысы – 572, БҚО – 297, Атырау облысында – 3)*, 6 мыңнан астам ауыл шаруашылығы жануары қауіпсіз жерге шығарылды.

Қазіргі уақытта эвакуацияланған **784** адам *(Ақтөбе облысы – 484, БҚО – 297, Атырау облысы – 3)* үйлеріне оралды, қалған **88** адам *(Ақтөбе облысы)* туыстарына *(82)* және уақытша эвакуациялау пунктіне *(6)* орналастырылды.

Орал қаласында және Батыс Қазақстан облысының 5 ауданында *(Бөрлі, Бәйтерек, Қаратөбе, Шыңғырлау және Казталов)*, Ақтөбе облысының 2 ауданында *(Қобда, Ойыл)* және Атырау облысының бір ауданында (*Қызылқоға*) жергілікті ауқымдағы табиғи сипаттағы төтенше жағдай жарияланды.

Қазіргі уақытта су тасқыны жағдайы тұрақты және бақылауда.

Су тасқынынан зардап шеккендерге **материалдық көмек көрсету** мәселесі Ақтөбе және Батыс Қазақстан облыстары әкімдіктерінің тұрақты бақылауына алынған, оның шеңберінде залалды анықтау, қаржылық көмек көрсету және үй салу жөніндегі іс-шаралар жүзеге асырылады.

Бүгінгі таңда берілген өтініштерге сәйкес келесідей көмектер көрсетілді:

1) **Ақтөбе** облысының әкімдігі Қобда ауданының Қобда ауылында (75 отбасы) және Ойыл ауданының Қаратал ауылында (13 отбасы) **88 отбасына** жалпы сомасы 44 млн.теңгеге **500** мың теңгеден сертификат берді.

Сондай-ақ зардап шеккен үйлердің меншік иелері «Қызыл Жарты Ай» қоғамдық қорынан әрбір отбасы мүшесіне *(403 адам)* **100** мың теңгеден, жалпы сомасы 40,3 млн.теңге демеушілік көмек алды.

2) **Батыс Қазақстан облысында** «Жергілікті атқарушы органдардың шешімі бойынша мұқтаж азаматтардың жекелеген санаттарына әлеуметтік төлемдер» бағдарламасы бойынша Бөрлі (68), Сырым (8) және Теректі (2) аудандарында зардап шеккен үйлердің **78 отбасына** жалпы сомасы 13,5 млн.теңгеге, 50 АЕК мөлшерінде қаржылық көмек көрсетілді.

Сонымен қатар, Орал қаласы, Бөрлі және Сырым аудандарында зардап шеккен **189** үй иесі «Қызыл Жарты Ай» қоғамдық қорынан отбасының әрбір мүшесіне *(1017 адам)* **100** мың теңгеден, жалпы сомасы 101,7 млн.теңгеге демеушілік көмек алды.

Қалған зардап шеккен тұрғын және саяжай үйлері бойынша келтірілген залалдың мөлшерін есептеу жүргізілуде, осы жұмыстың нәтижелері бойынша қаржылық көмек көрсету жоспарланған.

**Атырау облысы** бойынша тұрғын үйлерді су басудың болмауына байланысты әкімдік материалдық көмек көрсетуді көздемейді *(облыс бойынша шаруа қожалығының бір қыстық үйін су басты)*.

***Тұрғын үйінен айырылған азаматтарға үй салу***

**Ақтөбе** облысы, Қобда ауданы, Қобда ауылында тұрғын үйі апатты және тұрғын емес деп танылған **30** отбасы анықталды.

Жаңа **24** тұрғын үйдің құрылысы басталды *(соның ішінде* ***18*** *бір пәтерлі және* ***6*** *екі пәтерлі)*.

Батыс Қазақстан облысында ағымдағы жылғы сәуірдің соңына дейін Бөрлі ауданындағы **20** бұзылған үй бойынша келтірілген залалды бағалауды аяқтау жоспарлануда *(Ақбұлақ ауылы – 7, Кеңтүбек ауылы – 5, Пугачево ауылы – 4, Қызылтал ауылы – 3, Аралтал ауылы – 1)*.

Жөндеу-қалпына келтіру жұмыстарын ағымдағы жылдың мамырында бастау жоспарланып отыр.

***Су тасқыны қаупі бар орындардың картасына қатысты***

Бүгінгі таңда еліміздің барлық өңірлерінде Төтенше жағдайларға, оның ішінде көктемгі су тасқынына ұшырауға бейім аумақтардың картасы бар *(ТЖМ-нің 2021 жылғы 11 қаңтардағы № 6 бұйрығымен бекітілген)*.

Көктемгі су тасқынына ұшырауға бейім аумақтар картасында республика бойынша қолда бар **1048 су тасқыны қауіпті елді мекеннің** барлығы көрсетілген, аталған деректер жыл сайын түзетіледі.

2023 жылғы су тасқыны кезеңінің өту қорытындысы бойынша, аталған карта түзетілетін болады.

Бұдан басқа, Төтенше жағдайлар министрлігі 2014 жылдан бастап «Қазақстан Ғарыш Сапары» ҰК» АҚ-мен төтенше жағдайлардың ғарыштық мониторингін ұйымдастыру бойынша ынтымақтастық жасап келеді.

Қазіргі уақытта ТЖМ үшін арнайы әзірленген геоақпараттық жүйеге *(бұдан әрі – ТЖМ Геосервисі)* барлық су тасқыны қаупі бар, сел, сырғыма, көшкін қаупі бар учаскелер, гидротехникалық құрылыстар, сейсмикалық станциялар бойынша деректер, барлық өрт сөндіру бөлімдері бойынша ақпарат жүктелген.

***Қорғаныш бөгеттерін, су реттеуіштерді, су өткізу өткелдерін салу***

Өңірлерде су тасқынына қарсы іс-шараларды іске асыру 2021-2023 жылдарға арналған су тасқынына қарсы іс-шаралардың жол картасы, Өңірлердің әлеуметтік-экономикалық кешенді даму жоспарлары мен Даму жоспарлары шеңберінде жүзеге асырылады.

Аталған жүйелік құжаттар шеңберінде жергілікті атқарушы органдар 2022 жылы өзен арналарының 45 км жағалауларын нығайту, 5,6 км түзеу, 10,7 км түбін тереңдету, 51,6 км тазарту және 3 км бас канал арнасын тазарту, бір бөгетті күрделі жөндеу, 8,1 км салу және 42,85 км қорғаныш бөгеттерін ағымдағы жөндеу, 8,3 км жер біліктерін нығайту және тұрғызу, 39,8 км салу және 1480 км су бұру каналдарын тазарту, 2,3 км салу және 26,2 км нөсер кәрізін тазарту, 95 км арық жүйелерін тазарту, 39 гидротехникалық құрылысты ағымдағы жөндеу жүзеге асырылып, автомобиль жолдарының астына 101 су өткізгіш құбыр, 51 жергілікті құлақтандыру жүйесі орнатылды.

Аталған іс-шараларды іске асыру үшін 15,5 млрд.теңге бөлінді және игерілді, оның ішінде РБ – 2,72 млрд.теңге, ЖБ – 12,78 млрд.теңге.

Іске асырылған су тасқынына қарсы жұмыстар 213 елді мекеннен қатерді алып тастауға және 551 099 адам тұратын 119 577 үй орналасқан 580 елді мекен үшін қауіпті барынша азайтуға мүмкіндік берді.

2023 жыл басынан бері өңірлерде елді мекендердің айналасында 24,7 км уақытша бөгет пен 56,8 км білік тұрғызылды, 4 715 км канал мен 6 065 км арық, 14 887 автомобиль және 3 157 теміржол су өткізу құрылыстары тазартылды. Елді мекендерден 13,7 миллион м3 қар шығарылды.

Осы мақсаттар үшін жергілікті бюджеттерден 10,4 млрд.теңге бөлінді және игерілді.

Елді мекендерді тасқын және еріген қар суынан қорғау жұмыстары тұрақты негізде жүргізіледі.

***Су тасқыны қаупі бар аумақтарда үйлер салуға қатысты***

Су басу себептерін алдын ала талдау тұрғын үйлерді су басу себептерінің бірі оларды төмен жатқан бөліктерде салу немесе **су қорғау белдеулерінің** аумақтарында болуы екенін көрсетті.

Су кодексінің 145-1-бабына сәйкес 2009 жылғы 1 шілдеден кейін **су қорғау белдеулерінің** шекаралары шегінде ғимараттар мен құрылыстар салуға **жол берілмейді**. Бұл ретте, оларды пайдалануға ұйымдасқан орталықтандырылған кәріз немесе ластанған сарқынды суларды бұру мен тазартудың өзге жүйесі болған кезде ғана жол беріледі.

Осыған қарамастан, еліміз бойынша 2009 жылдан кейін салынған 2 144 үй бар, оларда 9 722 тұрғын тұрады *(Атырау облысы 1 573 үй, Астана қаласы 543 үй, Қызылорда облысы 24 үй, Қарағанды облысы 4 үй).*

Сонымен қатар, Ауыл шаруашылығы министрлігі Жер ресурстарын басқару комитетінің Жер ресурстарын басқару жөніндегі аумақтық департаменттері *(бұдан әрі – ЖРБК департаменттері)* прокуратура органдарымен бірлесіп, су қорғау белдеулері мен аймақтары шегінде жер учаскелерін берудің заңдылығына тексеру іс-шараларын жүргізеді.

Атап айтқанда, 2022 жылы **Атырау** қаласы әкімдігі *(Атырау облысының мамандандырылған табиғат қорғау прокуратурасының 2022 жылғы 13 қыркүйектегі хаты негізінде)* Жайық өзенінің су қорғау белдеулері шегінде жер учаскелерін берудің заңдылығына жоспардан тыс тексеру жүргізді. Нәтижесінде аталған қаулының талаптарын сақтамай 17 жер учаскесін ресімдегені анықталды.

2023 жылы Атырау қаласының әкімдігі мен жер қатынастары бөліміне жоспардан тыс тексеру жүргізілді *(Атырау облысының мамандандырылған табиғат қорғау прокуратурасының 2023 жылғы 14 ақпандағы хаты негізінде*). Нәтижесінде 9 жер учаскесі беру кезінде су қорғау аумақтары сақталмай берілгені анықталды.

Тексеру қорытындысы бойынша Атырау қаласының әкімдігі мен жер қатынастары бөліміне тиісті бұзушылықтарды жою туралы нұсқама жолданды.

Жүргізілген егжей-тегжейлі талдау нәтижелері бойынша **Қарағанды** қаласында Кіші Бұқпа өзенінің су қорғау аймақтары мен белдеулерінің шегінде орналасқан үйлер *(Университетская көшесі, 78/11, 78/15, 78/19 үйлер)* анықталды. Қазіргі уақытта осы факті бойынша сот рәсімдері жүргізілуде.

***Анықтама ретінде:*** *Ағымдағы жылдың наурызында Қарағанды облысы әкімдігінің үй салушыларға талап қоюы бойынша сот процесі өтті. Талап қоюдың мәні құрылыс салушыларды үйлердің апаттылығына техникалық сараптама жүргізуге міндеттеу болды. Сот талап қоюшы тарабын қабылдады және құрылыс салушыларды осы сараптаманы жүргізуге міндеттеді. Қазіргі уақытта құрылыс салушылар апелляциялық шағым түсіріп, шешімге жоғары тұрған сотқа шағымдануда.*

**Маңғыстау** облысы бойынша ЖРБК департаменті Каспий теңізінің су қорғау белдеуінен тыс жерлерге жер учаскелерін берудің заңдылығына қатысты талдамалық жұмыс жүргізді.

Талдау жұмысының нәтижелері бойынша Ақтау қаласы мен Мұнайлы ауданының әкімдіктеріне қатысты сотқа берілген жер учаскелерін мемлекет меншігіне, Ақтау қаласындағы «Caspian Plaza» ЖШС және Мұнайлы ауданындағы жеке тұлғаларға қайтару бойынша талап арыздар (*К.К.Рахметұлы, М.К. Бимағамбетов, А. Ж.Белентбай)* жіберілді.

Қазіргі уақытта осы факті бойынша сот рәсімдері жүргізілуде.

Бұдан басқа, 2022 жылғы су тасқыны кезеңінің салдарын тергеу қорытындысы бойынша жоспарланған су тасқынына қарсы жұмыстардың, оның ішінде 2021-2023 жылдарға арналған су тасқынына қарсы іс-шаралардың жол картасы іс-шараларының орындалмауына жол бергені үшін Батыс Қазақстан, Павлодар, Алматы және Түркістан облыстарында бірқатар лауазымды тұлғалар тәртіптік жауапкершілікке тартылды *(«ескерту» түріндегі тәртіптік жауапкершілікке тартылған: Түркістан облысында – облыс әкімінің бірінші орынбасары* ***А.Ш. Жетпісбай****, БҚО-нда облыс әкімінің орынбасары* ***Т.Ж. Меңдіғалиев****, сондай-ақ БҚО Қаратөбе және Жәнібек аудандары әкімдерінің орынбасарлары* ***Ж.Қ. Сұлтан*** *мен* ***Ж.Қ. Абдоловқа*** *«ескертулер», БҚО Қаратөбе ауданы Қоскөл ауылдық округінің әкімі* ***Қ.И. Мұхановқа*** *«қатаң сөгістер» жарияланды. БҚО Қаратөбе ауданы әкімі аппаратының АҚ және ТЖ мәселелері жөніндегі бас маманы* ***Д.Ж. Оразақаевқа****, Павлодар облысында Калиновка ауылдық округінің әкімі* ***С.К. Рыспековке*** *«қатаң сөгіс», Алматы облысында Көксу ауданы Лабасин ауылдық округі әкімінің орынбасары* ***С.С. Шаухаровқа*** *және Көксу ауданының Балпық ауылдық округінің жетекші маманы* ***Д.А. Тұрсынбекке*** *«ескерту» берілді.).*

Сонымен қатар, ағымдағы жылғы сәуірде Сыбайлас жемқорлыққа қарсы іс-қимыл агенттігі Алматы қаласы әкімдігінің, оның құрылымдық бөлімшелері мен ведомстволық бағынысты ұйымдарының жер учаскелеріне құқық беру және құрылыс мәселелері бойынша қызметіне сыбайлас жемқорлық тәуекелдеріне сыртқы талдау жүргізу жөніндегі комиссия құрды.

Тексеру барысында Комиссия табиғи төтенше жағдайлардан *(сырғыма, су тасқыны, селдер және т.б.)* ықтимал қауіп төндіретін учаскелерде тұрғын үйлер салуға жер учаскелерін және рұқсат құжаттарын бөлу мәселелерін қамтыды. Нәтижелері бойынша жергілікті және орталық мемлекеттік органдар үшін тиісті ұсынымдар әзірленетін болады.

Сонымен қатар, ағымдағы жылғы наурыз-сәуірде Президент Әкімшілігі Басшысының тапсырмасын орындау шеңберінде Президент Әкімшілігі, Үкімет Аппараты және орталық мемлекеттік органдар қызметкерлері санынан құрылған жұмыс топтары еліміздің барлық өңірлерінің 2023 жылғы көктемгі су тасқыны кезеңіне әзірлігіне талдау жүргізді.

Қорытындысы бойынша тиісті шаралар қабылданатын болады.